b"\n_START_ARTICLE_\nOstpolitik\n_START_PARAGRAPH_\nOstpolitik (en alemany Pol\xc3\xadtica de l'est) fou l'esfor\xc3\xa7 realitzat per Willy Brandt, Ministre d'Exteriors primer i Canceller de l'Alemanya Occidental despr\xc3\xa9s, per normalitzar les relacions amb les nacions de l'Europa de l'Est, incloent-hi l'Alemanya Oriental. L'origen del terme fa refer\xc3\xa8ncia a la decisi\xc3\xb3 d'Alemanya de mirar cap a l'Est en comptes de nom\xc3\xa9s cap a l'Oest com havia fet fins aleshores Konrad Adenauer (el primer canceller de la Rep\xc3\xbablica Federal d'Alemanya._NEWLINE_Entre els elements principals de l'Ostpolitik destaquen l'abandonament de la Doctrina Hallstein i el reconeixement de la l\xc3\xadnia Oder-Neisse com a frontera entre Pol\xc3\xb2nia i l'Alemanya Oriental. Tamb\xc3\xa9 es feren m\xc3\xa9s estretes les relacions comercials amb l'Europa de l'Est i la Uni\xc3\xb3 Sovi\xc3\xa8tica._NEWLINE_Les negociacions entre Brandt i el canceller de l'Alemanya Oriental Willi Stoph comen\xc3\xa7aren r\xc3\xa0pidament, per\xc3\xb2 no fou possible arribar a un acord formal, ja que Brand no estava disposat a recon\xc3\xa8ixer la part oriental com a estat sobir\xc3\xa0. El 1970 l'Alemanya Occidental i la Uni\xc3\xb3 Sovi\xc3\xa8tica signaren el Tractat de Moscou i poc temps despr\xc3\xa9s arribaren els acords amb Pol\xc3\xb2nia 1971 i els altres pa\xc3\xafsos del bloc sovi\xc3\xa8tic._NEWLINE_L'acord m\xc3\xa9s controvertit fou l'anomenat Acord B\xc3\xa0sic, signat el 1972 en la qual la RFA i la RDA es reconeixien m\xc3\xbatuament com a estats. Aix\xc3\xb2 fou durament criticat pels conservadors que creien que aquest reconeixement portaria a la divisi\xc3\xb3 permanent d'Alemanya."